नेपाः सरकारं नेपामी जनताया आधारभुत प्राथमिकता त्वनेगु लः बीफयाच्वंगु मदु । हलिमय् नेपाःयात जलस्रोतया तःमि दे कथं म्हसिउ तर बास्तबिकता धासा बिकराल दु । यक्व ई जुइधुंकल नेपामी जनतां त्वनेगु लः वइ धका मेलम्चीयात प्यूगु तर मेलम्चीया नामय् धु जक दत स्वनिगःवासियात ।
थुकियात निगु ब्वः कथं विभाजन याना निगु फेजय् क्वचाये केगु निर्णय जूगु खः । गुकि न्हापांगु फेजय् सिन्दुपल्चोकया अम्बमाथानय् डयाम दयेका मेलम्ची नदिं न्हिथं १७ करोड लिटर लः हयेगु व निगुगु फेजय् यांग्री व लार्के खुसिं १७–१७ करोड लः हयाः जम्मा ५१ करोड लः यें दुतहयेगु योजना दुगु खः । ज्या न्हयाकेत थुगु योजनायात निब्वय् त्वाथल । मेलम्चीनिसें येंतक २७.५६७ किलोमिटरया सुरुङ दयेके गु व सुन्दरीजलय् ट्रिटमेन्ट प्लान्ट देकेगु योजना दुगु खःसा निगुगु ब्वलय् पाइप लायेगु व लः वितरण केन्द्र दयेकेगु । नापं सितिं वंगु लःया व्यवस्थान यायेगु आज्जु दुगु खः ।
सम्झौता कथं थुगु योजना सन् २००७ य् क्वचाय् माःगु तर सन् २०१९ तक नं सिमधःगुया यक्व कारण दु । माओवादीद्वन्दया कारणं २००७ य् न्हयाय्माःगु थुगु योजना न्हयाय् मफत ।
आयोजनां सिएमसिया ज्या नं रद्द यात । २०७५ साल तक थ्यं बलय् थ्व योजनाय् ३५ दँ ज्या जूगु खनेदःसां यमितयेत त्वनेगु लः मवः । थुखे सरकारया खानेपानी मन्त्री बिना मगर धासा यक्व स्पीडय् ज्या जुयाच्वन धका संसदय् तवाना थःगु तारिफ थःम्हं यानाच्वन । जनता धासा काकाकुल जुयाच्वन ।
सरकारं मेलम्ची खानेपानी आयोजना निर्माण तत्काल न्हयःने यंकेगु क्वःछिउगु दु । मन्त्रिपरि षद्या छुं दिं न्ह्यः च्वंगु मुँज्यां मे लम्ची खानेपानी आयोजनाया ज्या थथें न्ह्याकेगु क्वछिउगु दु । मन्त्री मगरं फुक्क जनतायात त्वनेगु लः थ्यंकेगु अभियानय् केन्द्र, प्रदेश व स्थानीय सरकारया मंका प्रतिबद्धता व हातेमालोया आवश्यकता माःगु न्ह्यथनादिल । वैगु आर्थिक वर्षय् ९२ प्रतिशत व स्वदँ दुने शत प्रतिशत जनसंख्यायात त्वनेगु लःया सेवा बीगु आज्जु नापं फुक्कसिया सहकार्यय् थुगु आज्जु पुवंकेफइगु धापु दु ।
तर मेलम्ची गुबले वइ धैगु न्ह्यसःया लिसः सुयाकें मदु । जुइतला केपी सरकारं नेपालय् लः जहाज हयेगु खँ ल्हानाच्वंगु दु तर नेपामीया माग धासा छेंछेंया हितिइ यचुगु त्वनेज्यूगु लः जक दःसा गाः । तर न्यनाबीपिं सु ? व हे जुया जाग जाग नेपाली या नारा ज्वना स्वनिगःवासित लः त्वने दयेमाःगु अधिकारया लागी थापाथलीइ जेष्ठ ३२ गते ११ बजे वनेत्यंगु दु । दबाब मबीकं जी मखु । छु आः नं सुम्क च्वनेगु ला ? छिं नं दबाब बीगु कि मबीगु ? थापाथलीइ मुना यचुगु त्वनेगु लःया माग याये त उपत्यका खानेपानी पिडित दबाव समूह गठन याना सडक अदोलन यायेत्यंगु दु । गुलि अजु चायापुगु, त्वनेगु लःया माग यासें आन्दोलन हँ ? थ्व खानेपानि प्राधिकरणया नितिं हाँस्यास्पद खःकि सरकारया नितिं ? जिं स्वय् थ्व नेपाः देया नितिं हे हास्यास्पद खः ।